༄༅། །སྐུ་གསུང་ཐུགས་རྟེན་གྱི་གཟུངས་གཞུག་འདོད་གསོལ་བཞུགས་སོ།། སྭསྟི། པྲ་ཛ་བྷྱ། ཕྱོགས་བཅུ་ན་བཞུགས་པའི་རྩ་བརྒྱུད་ཀྱི་བླ་མ་ཡི་དམ་དཀོན་མཆོག་རིན་པོ་ཆེ་རྣམ་པ་གསུམ་དཔའ་བོ་མཁའ་འགྲོ་ཆོས་སྐྱོང་གནོད་སྦྱིན་ནོར་ལྷའི་ཚོགས་དང་བཅས་པ་ཐམས་ཅད་ལ་བདག་བསོད་ནམས་འོད་ཟེར་གྱིས་ཐོག་དྲངས་མ་གྱུར་འགྲོ་བ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཕྱག་འཚལ་ཞིང་སྐྱབས་སུ་མཆིའོ། །རྗེས་སུ་བཟུང་དུ་གསོལ། བདག་གིས་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་མཆོག་ངོ་མཚར་ཅན་འདི་བཞེངས་པའི་མཐུ་དང་ནུས་པ་ལ་བརྟེན་ནས་རྒྱལ་བསྟན་སྤྱི་དང་བྱེ་བྲག་རྗེ་བཙུན་ས་སྐྱ་པའི་བསྟན་པ་རིན་པོ་ཆེ་དེ་འཛིན་གདུང་བརྒྱུད་བུ་སློབ་ལྷ་སྡེ་མི་སྡེ་འཁོར་འབངས་དང་བཅས་པ་དར་ཞིང་རྒྱས་ལ་སྲིད་མཐའི་བར་དུ་གནས་ཏེ་འཇིག་རྟེན་གྱི་ཁམས་སུ་དགེ་ལེགས་རྒྱ་ཆེན་པོ་འབྱུང་བར་མཛད་དུ་གསོལ། ཁྱད་པར་བདག་གི་སྦྱིན་པའི་བདག་པོ་བསོད་ནམས་འོད་ཟེར་འཁོར་དང་བཅས་པས་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་ཉེས་ལྟུང་གི་ཚོགས་བྱང་ཆུབ་སྒྲུབ་པའི་འགལ་རྐྱེན་དུ་གྱུར་པ་ཐམས་ཅད་ཉེ་བར་ཞི་བ་དང་། བྱང་ཞིང་དག་པར་མཛད་དུ་གསོལ། གནས་སྐབས་སུ་ཚེ་འདིར་དམ་པའི་ཆོས་སྒྲུབ་པའི་བར་ཆད་ཞི་ཞིང་མཐུན་རྐྱེན་ཚེ་བསོད་དཔལ་འབྱོར་ལུང་རྟོགས་ཡོན་ཏན་ཐམས་ཅད་འཕེལ་ཞིང་རྒྱས་ཏེ་འདིའམ་འཆི་ཁའམ་བར་དོར་ཕྱག་རྒྱ་ཆེན་པོ་མཆོག་གི་དངོས་གྲུབ་ཟུང་འཇུག་རྡོ་རྗེ་འཆང་ཆེན་པོའི་གོ་འཕང་ཐོབ་པར་མཛད་དུ་གསོལ། དེ་ལྟར་བདག་གི་དོན་མྱུར་དུ་མཐར་ཕྱིན་ནས་གང་ལ་གང་འདུལ་གྱི་སྤྲུལ་པས་འཁོར་བ་ཇི་སྲིད་བར་བསྟན་འགྲོའི་དོན་ལ་ནམ་ཡང་གཡེལ་བ་མེད་པར་རྩེ་གཅིག་བརྩོན་པའི་མཐུ་ལས་སེམས་ཅན་ཐམས་ཅད་ཀྱིས་མགོན་སྐྱབས་དཔུང་གཉེན་དུ་འགྱུར་བའི་རྒྱུར་གྱུར་ཅིག ཡེ་དྷརྨཱ་ཧེ་ཏུ་པྲ་བྷཱ་ཝ་ཧེ་ཏུནྟེ་ཥནྟཱཐཱ་ག་ཏོ་ཧྱ་བ་དཏ། ཏེ་ཥཉྩ་ཡོ་ནི་རོ་དྷ་ཨེ་ཝཾ་བཱ་དཱི་མ་ཧཱ་ཤྲ་མ་ཎཿ སརྦ་མངྒ་ལཾ།། །།ཞེས་སྐུ་གསུང་ཐུགས་རྟེན་གྱི་གཟུངས་གཞུག་ལ་འཇུག་རྒྱུའི་འདོད་གསོལ་ཉུང་བསྡུས་འདི་ནི་རང་གི་ཉེ་གནས་གཞུ་ལུང་པས་བསྐུལ་ངོར་ས་སྐྱ་པ་ཀུན་དགའ་བློ་གྲོས་ཀྱིས་སྦྱར་བ་དགེ། །།